《秋色赋》
唐代·黄滔

白帝承乾，乾坤悄然。潘岳乃惊素发，感流年，抽彩笔，叠花笺。驱走群言，写抑郁之怀矣。搜罗万象，赋萧条之景焉。于时凄凄漠漠，零露蒙作。杳杳冥冥，劲风吹成。或青山兮薄暮，或绿水兮新晴。昨日金舆，天子自西郊而迎入。此时火旆，祝融指南极以遄征。于是踆乌减赫，顾兔添明。地上落红渠之态，烟中吟玉笛之声。华岳峰高，染莲花而翠活。湘川树老，换枫叶以霞生。愈碧吴山，偏清汉水。松柏风高兮岁寒出，梧桐蝉急兮烟翠死。衡阳落日，和旅雁以飞来。剑阁中宵，逐哀猿而啸起。遂使隋堤青恨，吴岭绿愁。庐阜之蟾开石面，钱塘之雪入涛头。空三楚之暮天，楼中历历。满六朝之故地，草际悠悠。鱼美东鲈，兽狞西虎。送鸾扇之藏箧，迎朱丝之织户。海上而轻笼皓月，皎洁成冰。陇头而惹著阴云，苍茫欲雨。斯则寒暑推移，衰荣可知。金生火死，菊换兰萎。岂惟自遐及迩，穷高极卑。上澄鹊汉以清浅，东莹鳌洲而渺弥。数声之元鹤惊时，九皋摇落。一夜之新霜扑处，百卉离披。是时坐客闻之，侔色揣称，咸言此日之摛藻，更苦曩篇之秋兴。

作者简介：黄滔（840～911），字文江，莆田城内前埭（今荔城区东里巷）人，晚唐五代著名的文学家，被誉为“福建文坛盟主”、闽中“文章初祖”。《四库全书》收《黄御史集》10卷，附录1卷。